S-837/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 11. desember 2018, á hendur J-kk-þgf I-kk-þgf R-kk-þgf, kt. 000000-0000, óstaðsettum í hús, fyrir eftirgreind lögbrot:

I.

Hegningarlagabrot:

1. Þjófnað með því að hafa laugardaginn 7. janúar 2017 í Reykjavík stolið fótanuddtæki að samtals söluandvirði 18.995 krónur úr verslun Hagkaups í Kringlunni.

Þjófnað, með því að hafa fimmtudaginn 13. september 2018 í Reykjavík stolið tösku að söluandvirði 5.500 krónur úr verslun 66°norður við Faxafen 12.

Teljast brot í 1. og 2. lið varða við 1. mgr. 244. gr. almennra hegningarlaga nr. 19/1940.

II.

Umferðarlagabrot, með því að hafa:

3. Föstudaginn 5. maí 2017 í Reykjavík ekið bifreiðinni [...] án ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist kókaín 95 ng/ml, MDMA 20 ng/ml og tetrahýdrókannabínól 8,9 ng/ml) um Skeiðarvog uns lögregla stöðvaði aksturinn rétt við Langholtsveg.

4. Þriðjudaginn 17. apríl 2018 í Reykjanesbæ hjólað reiðhjóli undir áhrifum ávana- og fíkniefna (í blóði mældist amfetamín 335 ng/ml, tetrahýdrókannabínól 2,6 ng/ml og auk þeirra fannst MDMA í þvagi) og ekki hlýtt fyrirmælum lögreglu um að nema staðar uns lögregla náði að stöðva aksturinn skömmu síðar við Vallarás.

5. Föstudaginn 14. september 2018 í Reykjavík ekið bifreiðinni [...] án ökuréttinda og óhæfur og ófær til að stjórna henni örugglega vegna áhrifa ávana- og fíkniefna og deyfandi efna (í blóði mældist amfetamín 520 ng/ml, alprazólam 12 ng/ml, klónazepam 8,0 ng/ml, MDMA 75 ng/ml, metamfetamín 25 ng/ml, nítrazepam 65 ng/ml og tetrahýdrókannabínól 2,1 ng/ml) um bifreiðastæði bensínafgreiðslustöðvar Orkunnar við Suðurfell þar sem lögregla hafði afskipti af honum.

Teljast brot í 3. og 5. lið varða við 1. mgr. 48. gr. og 1. mgr., sbr. 2. mgr., 45. gr. a., auk þess sem brot í 5. lið telst varða við 1. mgr., sbr. 2. mgr., 44. gr. og þá telst brot í 4. lið varða við 3. mgr. 45. gr. a., allt sbr. 1. mgr. 100. gr. umferðarlaga með síðari breytingum. Þá telst brot í 4. lið auk þess varða við 19. gr., sbr. 41. gr., lögreglulaga nr. 90/1996.

III.

Fíkniefnalagabrot, með því að hafa:

6. Miðvikudaginn 14. desember 2016 í Reykjavík haft í vörslum sínum 32,55 g af amfetamíni og 17 einingar af LSD sem lögregla fann við leit á ákærða við Laugarásveg og lagði hald á.

7. Laugardaginn 26. september 2017 í Garðabæ haft í vörslum sínum 0,25 g af tóbaksblönduðu kannabisefni og 3,47 g af maríjúana sem lögregla fann við leit á ákærða við Hafnarfjarðarveg, rétt við Ásgarð, og lagði hald á.

Teljast brot í 6. og 7. lið varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Einnig er þess krafist að framangreind fíkniefni verði gerð upptæk skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Einkaréttarkrafa:

Vegna ákæruliðar nr. 1 gerir F-kk-nf Á-kk-nf, kt. 000000-0000, f.h. Haga hf., kt. 000000-0000, hér eftir nefndur kröfuhafi, þá kröfu að ákærði verði dæmdur til þess að greiða kröfuhafa skaðabætur samtals að fjárhæð 18.995 krónur, auk vaxta samkvæmt 1. mgr. 8. gr. laga nr. 38/2001, frá þeim degi er hið bótaskylda atvik átti sér stað, eða hinn 7. janúar 2017, og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðtryggingu, nr. 38/2001, frá þeim degi til greiðsludags. Jafnframt er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Ákærði sótti ekki þing við þingfestingu málsins og hafði ekki boðað forföll en ákæra og fyrirkall á hendur honum var birt í Lögbirtingarblaði hinn 25. janúar 2019 með heimild í 3. mgr. 156. gr. laga nr. 88/2008 um meðferð sakamála, þar sem fyrir liggur að ákærði er óstaðsettur í hús og þannig óvíst um dvalarstað hans. Verður málið því dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála, enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru. Það athugast að brot ákærða samkvæmt ákærulið 7 var framið 26. ágúst 2017 samkvæmt framlögðum gögnum en ekki 26. september 2017, svo sem í ákæru greinir.

Ákærði er fæddur í [...]. Samkvæmt framlögðu sakavottorði, dagsettu 5. desember 2018, hefur ákærði fjórum sinnum áður verið dæmdur fyrir þjófnað, fyrst með dómi Héraðsdóms Norðurlands Vestra hinn 16. janúar 2012 er hann hlaut þriggja mánaða fangelsisdóm, skilorðsbundið til tveggja ára, fyrir brot gegn valdstjórninni, frelsissviptingu og þjófnað. Þá var ákærði dæmdur fyrir þjófnað með dómi Héraðsdóms Reykjaness hinn 16. júlí 2012 en ekki gerð sérstök refsing. Næst var ákærði dæmdur í þriggja mánaða fangelsi, skilorðsbundið til tveggja ára, fyrir þjófnað og vörslur fíkniefna, með dómi Héraðsdóms Reykjaness hinn 16. mars 2017. Loks var ákærði dæmdur fyrir þjófnað með dómi Héraðsdóms Norðurlands Eystra hinn 18. janúar 2018, en ekki gerð sérstök refsing. Að öðru leyti hefur sakaferill hans ekki þýðingu við ákvörðun refsingar í málinu.

Þau brot sem ákærði er sakfelldur fyrir í máli þessu samkvæmt ákæruliðum 1 og 6 voru framin fyrir uppkvaðningu dóms Héraðsdóms Reykjaness frá 16. mars 2017 og brot hans samkvæmt ákæruliðum 3 og 7 voru framin fyrir uppkvaðningu dóms Héraðsdóms Norðurlands Eystra hinn 18. janúar 2018. Verður ákærða því dæmdur hegningarauki í samræmi við 78. gr. almennra hegningarlaga nr. 19/1940 hvað þau brot varðar. Þá hefur ákærði með brotum sínum samkvæmt ákæruliðum 2-5 og ákærulið 7 rofið skilorð fyrrgreinds dóms Héraðsdóms Reykjaness frá 16. mars 2017. Ber því að taka dóminn upp og gera ákærða refsingu í einu lagi, sbr. 60. gr. almennra hegningarlaga nr. 19/1940.

Með hliðsjón af framangreindu og sakarefni þessa máls þykir refsing ákærða hæfilega ákveðin fangelsi í fjóra mánuði en fresta skal fullnustu 30 daga af refsingunni og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Í málinu er höfð uppi skaðabótakröfur af hálfu Haga hf. vegna 1. ákæruliðar. Þykir bótakrafan nægjanlega rökstudd og verður tekin til greina, ásamt vöxtum eins og nánar greinir í dómsorði. Upphafsdagur dráttarvaxta er miðaður við þann dag er liðnir voru 30 dagar frá birtingu ákæru, sbr. og 1. mgr. 9. gr. vaxtalaga nr. 38/2001. Bótakrefjanda verður ekki dæmdur málskostnaður, enda tók sækjandi að sér mætingu fyrir hans hönd við þingfestingu málsins.

Með vísan til lagaákvæða í ákæru er ákærði sviptur ökurétti í 18 mánuði frá birtingu dóms þessa að telja. Þá er jafnframt með vísan til lagaákvæða í ákæru gert upptækt til 32,55 g af amfetamíni, 17 einingar af LSD, 0,25 g af tóbaksblönduðu kannabisefni og 3,47 g af maríjúana, sem lögregla lagði hald á við rannsókn málsins.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, J-kk-nf I-kk-nf R-kk-nf, sæti fangelsi í fjóra mánuði en fresta skal fullnustu 30 daga af refsingunni og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í 18 mánuði frá birtingu dóms þessa að telja.

Upptækt er gert til ríkissjóðs 32,55 g af amfetamíni, 17 einingar af LSD, 0,25 g af tóbaksblönduðu kannabisefni og 3,47 g af maríjúana.

Ákærði greiði Högum hf. 18.995 krónur, ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 7. janúar 2017 til 25. febrúar 2019 en með dráttarvöxtum samkvæmt 1. mgr. 6. gr. laganna frá þeim degi til greiðsludags.

Ákærði greiði 568.182 krónur í sakarkostnað.

Þ-kvk-nf L-kvk-nf